**ՆԱԽԱԳԻԾ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՇԻՐԱԿԻ ՄԱՐԶԻ ԳՅՈՒՄՐԻ ՀԱՄԱՅՆՔԻ ԱՎԱԳԱՆՈՒ ԿՈՂՄԻՑ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆՆ ՈՒՂՂՎԱԾ ՈՒՂԵՐՁԻ ԸՆԴՈՒՆՄԱՆ ՄԱՍԻՆ**

Ղեկավարվելով «Տեղական ինքնակառավարման մասին» Հայաստանի Հանրապետության օրենքի 13-րդ հոդվածի 11-րդ մասով, Գյումրի համայնքի ավագանու (այսուհետ՝ ավագանի) կանոնակարգի 13-րդ կետով և հիմք ընդունելով ավագանու «ԳԱԼԱ» խմբակցության կողմից ներկայացված «Հայաստանի Հանրապետության Շիրակի մարզի Գյումրի համայնքի ավագանու կողմից Հայաստանի Հանրապետության կառավարությանն ուղղված ուղերձի ընդունման մասին» որոշման նախագիծը՝ **Գյումրի համայնքի ավագանին որոշում է.**

1. Ընդունել Հայաստանի Հանրապետության կառավարությանն ուղղված ուղերձ՝ համաձայն հավելվածի:
2. Սույն որոշումն ուժի մեջ է մտնում ընդունմանը հաջորդող օրվանից:

**Ա. ՎԱՐԴԱՆՅԱՆ**

**Ք. ՄԿՐՏՉՅԱՆ**

**Ա. ԳՐԻԳՈՐՅԱՆ**

**Լ. ԲԱՐՍԵՂՅԱՆ**

Կատարող՝

Ք.Մկրտչյան

**Հավելված՝**

**Հայաստանի Հանրապետության**

**Շիրակի մարզի Գյումրի համայնքի**

**ավագանու 2018թվականի**

**նոյեմբերի 12-ի N -Ա որոշման**

**ՈՒՂԵՐՁ**

**Հայաստանի Հանրապետության կառավարությանը**

Ինչպես Ձեզ հայտնի է, Հայաստանի Հանրապետությունում մանկապարտեզների մատչելիությունը տարբեր է: Մայրաքաղաքում, շնչին ընկնող համայնքային բյուջեի մեծության շնորհիվ մանկապարտեզներն անվճար են, մյուս բոլոր համայնքներում, այդ թվում՝ Գյումրիում, որտեղ կան համայնքապատկան մանկապարտեզներ, վճարովի:

Այս խտրականության հետևանքով Գյումրի քաղաքում ծնողը պարտավոր է վճարել ամսական միջին հաշվով 7-8 հազար դրամ որպես մանկապարտեզի ուսման վարձ: Սա այն դեպքում, երբ «Աղքատության պատկերը Հայաստանում» ՀՀ ԱՎԾ վերջին զեկույցի համաձայն աղքատության մակարդակները տարբերվում են ըստ մարզերի և ք. Երևանի: Իսկ ՀՀ Շիրակի մարզում գրանցվել է հանրապետության կտրվածքով ՀՀ ամենաբարձր աղքատության մակարդակը, որտեղ աղքատության գծից ցածր է բնակչության 45%-ը:

Գյումրի համայնքը ինքնուրույն հնարավորություն չունի վերացնելու մանկապարտեզահասակ երեխաների շրջանում այս խտրականությունը և տեղական բյուջեն գոնե առայժմ չունի այդ հնարավորությունը ինքնուրույն հոգալու բոլոր երեխաներին անվճար նախնական կրթություն տալու ծախսերը:

Գյումրի համայնքի ավագանին, հաշվի առնելով երկրում ստեղծված քաղաքական նոր իրավիճակը և թավշյա հեղափոխությունից հետո ՀՀ-ում արդարության հաստատման դրական միտումները, դիմում է ՀՀ կառավարությանը՝ խնդրելով ՀՀ պետական բյուջեի կամ այլ հնարավոր միջոցներից տարեկան 259 մլն ՀՀ դրամ սուբվենցիա հատկացնել Գյումրի համայնքին: Այդ հատկացման շնորհիվ հնարավոր կլինի ապահովել Գյումրու բոլոր մանկապարտեզահասակ երեխաների անվճար նախնական կրթությունը մեկ տարվա ընթացքում:

**ՀԻՄՆԱՎՈՐՈՒՄ**

«**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՇԻՐԱԿԻ ՄԱՐԶԻ ԳՅՈՒՄՐԻ ՀԱՄԱՅՆՔԻ ԱՎԱԳԱՆՈՒ ԿՈՂՄԻՑ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆՆ ՈՒՂՂՎԱԾ ՈՒՂԵՐՁԻ ԸՆԴՈՒՆՄԱՆ ՄԱՍԻՆ**» **ՈՐՈՇՄԱՆ ԸՆԴՈՒՆՄԱՆ ԱՆՀՐԱԺԵՇՏՈՒԹՅԱՆ**

Հայաստանի Հանրապետությունում մանկապարտեզների մատչելիությունը տարբեր է: Գյումրիում համայնքապատկան մանկապարտեզները վճարովի են: Գյումրիում ներկայում մանկապարտեզ է հաճախում 2459 երեխա: Մեկ երեխայի համար ծնողը վճարում է միջինը 8000 դրամ: Տարեկան կտրվածքով այդ գումարը կազմում է 259 մլն դրամ: Ամենապարզ հաշվարկները ցույց են տալիս, որ տեղական բյուջեն գոնե առայժմ չունի այդ հնարավորությունը, որպեսզի ինքնուրույն հոգա բոլոր երեխաներին անվճար նախնական կրթություն տալու ծախսերը:

«Հայաստանի Հանրապետության Շիրակի մարզի Գյումրի համայնքի ավագանու կողմից Հայաստանի Հանրապետության կառավարությանն ուղղված ուղերձի ընդունման մասին» որոշման ընդունումը պայմանավորված է Գյումրի համայնքի սոցիալապես անապահով ընտանիքներին աջակցություն ցուցաբերելու, նախադպրոցական ուսումնական հաստատություններ հաճախելը մատչելի դարձնելու, նախադպրոցական տարիքի երեխաների կրթության և դաստիարակության գործընթացի լիարժեք ապահովման անհրաժեշտությամբ:

Հետևաբար ՀՀ կառավարությունից խնդրում ենք հատկացնել 259 մլն ՀՀ դրամ գումար՝ (ծնողական հատկացման փոխարեն): Կառավարության սուբվենցիայի դեպքում, ամենայն հավանականությամբ կաճի նաև մանկապարտեզ հաճախող երեխաների թիվը:

**ՏԵՂԵԿԱՆՔ**

«**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՇԻՐԱԿԻ ՄԱՐԶԻ ԳՅՈՒՄՐԻ ՀԱՄԱՅՆՔԻ ԱՎԱԳԱՆՈՒ ԿՈՂՄԻՑ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆՆ ՈՒՂՂՎԱԾ ՈՒՂԵՐՁԻ ԸՆԴՈՒՆՄԱՆ ՄԱՍԻՆ**» **ՈՐՈՇՄԱՆ ԸՆԴՈՒՆՄԱՆ ԿԱՊԱԿՑՈՒԹՅԱՄԲ ԳՅՈՒՄՐԻ ՀԱՄԱՅՆՔԻ 2018 ԹՎԱԿԱՆԻ ԲՅՈՒՋԵՈՒՄ ԾԱԽՍԵՐԻ ԵՎ ԵԿԱՄՈՒՏՆԵՐԻ ՓՈՓՈԽՈՒԹՅԱՆ ՄԱՍԻՆ**

«Հայաստանի Հանրապետության Շիրակի մարզի Գյումրի համայնքի ավագանու կողմից Հայաստանի Հանրապետության կառավարությանն ուղղված ուղերձի ընդունման մասին» որոշման ընդունմամբ Գյումրի համայնքի 2018 թվականի բյուջեում էական փոփոխություններ՝ ավելացումներ կամ նվազեցումներ, չեն նախատեսվում: