**ՆԱԽԱԳԻԾ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՇԻՐԱԿԻ ՄԱՐԶԻ ԳՅՈՒՄՐԻ ՀԱՄԱՅՆՔԻ ԱՎԱԳԱՆՈՒ ԿՈՂՄԻՑ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆՆ ՈՒՂՂՎԱԾ ՈՒՂԵՐՁԻ ԸՆԴՈՒՆՄԱՆ ՄԱՍԻՆ**

Ղեկավարվելով «Տեղական ինքնակառավարման մասին» Հայաստանի Հանրապետության օրենքի 13-րդ հոդվածի 11-րդ մասով, Գյումրի համայնքի ավագանու (այսուհետ՝ ավագանի) կանոնակարգի 13-րդ կետով և հիմք ընդունելով ավագանու «ԳԱԼԱ» խմբակցության կողմից ներկայացված «Հայաստանի Հանրապետության Շիրակի մարզի Գյումրի համայնքի ավագանու կողմից Հայաստանի Հանրապետության կառավարությանն ուղղված ուղերձի ընդունման մասին» որոշման նախագիծը՝ **Գյումրի համայնքի ավագանին որոշում է.**

1. Ընդունել Հայաստանի Հանրապետության կառավարությանն ուղղված ուղերձ՝ համաձայն հավելվածի:
2. Սույն որոշումն ուժի մեջ է մտնում ընդունմանը հաջորդող օրվանից:

**Ա. ՎԱՐԴԱՆՅԱՆ**

**Ք. ՄԿՐՏՉՅԱՆ**

**Ա. ԳՐԻԳՈՐՅԱՆ**

**Լ. ԲԱՐՍԵՂՅԱՆ**

Կատարող՝

Ք.Մկրտչյան

**Հավելված՝**

**Հայաստանի Հանրապետության**

**Շիրակի մարզի Գյումրի համայնքի**

**ավագանու 2018թվականի**

**նոյեմբերի 12-ի N -Ա որոշման**

**ՈՒՂԵՐՁ**

**Հայաստանի Հանրապետության կառավարությանը**

Տարբեր տվյալների համադրմամբ մոտավորապես 3000 ընտանիք Գյումրիում անօթեւան է, Գյումրիի բնակչության մոտավորապես 10 տոկոսը: Նրանց մեծ մասը ապրում է 30 տարեկան ժամանակավոր կացարաններում: Այդ տնակները տեղավորված են ավելի քան 90 տնակային թաղամասերում: Ժամանակավոր կացարանների մեծ մասն անմարդկային պայմաններ ունի, չունի կոմունալ հարմարություններ:

Նույնքան տարի շարունակ այս ընտանիքների բնակարանային պայմանների բարելավման կամ բնակարաններով փոխհատուցման հարցը եղել է ՀՀ իշխանությունների քաղաքական օրակարգում: Փոփոխական արդյունավետությամբ իրականացվել են պետական և բարեգործական խոշոր ծրագրեր, որոնց արդյունքում սակայն, հիմնախնդիրը չի լուծվել:

Անցած 5-6 տարիների ընթացքում տեղական և սփյուռքի բարերարների, բարեգործական և այլ կազմակերպությունների ջանքերով հնարավոր է եղել բնակարանով ապահովել ավելի քան 100 ընտանիքի: Համարելով, որ բարեգործությունը միանգամայն ընդունելի եղանակ է խնդրի մասնակի կարգավորման համար, ակնհայտ է, որ միջնաժամկետ հեռանկարում բարեգործությամբ անհնար է լուծել այս խնդիրը:

Այս խնդրի կարգավորումը, տարբեր մասնագետների գնահատմամբ, կարող է արժենալ 14-18 մլրդ դրամ:

Հաշվի առնելով այն հանգամանքը, որ քաղաքը ինքնուրույն կերպով խնդիրը կարգավորելու հնարավորություն չունի, Գյումրի համայնքի ավագանին դիմում է ՀՀ կառավարությանը, առաջարկելով ձեռնարկել և իրականացնել խնդրի կարգավորման ծրագիր: Բարեխիղճ կերպով մշակված և իրագործված ծրագրով խնդիրը կարելի է կարգավորել 3-4 տարում՝ տարեկան ներդնելով պետական բյուջեի 0,25-0,35 տոկոսի չափով դրամական միջոցներ: Մասնավորաբար, առաջարկում ենք պետական մակարդակով ձեռնարկել հետևյալը.

1. Վստահելի հանձնաժողով ձևավորել և գույքագրել Գյումրու տնակային տնտեսությունը՝ պարզելով ժամանակավոր կացարաններում ապրող ընտանիքների անօթևան դառնալու հանգամանքները (երկրաշարժի անմիջական պատճառով, հետագայում սեփականությունը օտարելու և ժամանակավոր կացարան տեղափոխվելու պատճառով և այլն):
2. Որոշել ժամանակավոր կացարաններում ապրող ընտանիքների և կացարանների տերերի՝ արժանապատիվ բնակարաններ տեղափոխելու պայմանները և կարգը (սեփականության իրավունքով հատկացվելիք բնակարաններ, առանց սեփականության իրավունքի սոցիալական բնակարաններ և այլն):
3. Պետական բյուջեում նախատեսել և հատկացնել ծախս վերոհիշյալ խնդիրները լուծելու, բնակարանային շինարարություն և (կամ) գնումներ իրականացնելու, ապա ժամանակավոր կացարաններում բնակվողներին տրամադրելու և Գյումրին տնակային կացարաններից ազատելու համար:

**ՀԻՄՆԱՎՈՐՈՒՄ**

«**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՇԻՐԱԿԻ ՄԱՐԶԻ ԳՅՈՒՄՐԻ ՀԱՄԱՅՆՔԻ ԱՎԱԳԱՆՈՒ ԿՈՂՄԻՑ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆՆ ՈՒՂՂՎԱԾ ՈՒՂԵՐՁԻ ԸՆԴՈՒՆՄԱՆ ՄԱՍԻՆ**» **ՈՐՈՇՄԱՆ ԸՆԴՈՒՆՄԱՆ ԱՆՀՐԱԺԵՇՏՈՒԹՅԱՆ**

«Հայաստանի Հանրապետության Շիրակի մարզի Գյումրի համայնքի ավագանու կողմից Հայաստանի Հանրապետության կառավարությանն ուղղված ուղերձի ընդունման մասին» որոշման ընդունումը պայմանավորված է այն հանգամանքով, որ Հայաստանի Հանրապետության երկրորդ քաղաք Գյումրիում 1988 թվականի երկրաշարժից 30 տարի անց շուրջ 3000 ընտանիք ապրում է ժամանակավոր կացարաններում: ՀՀ պետական կարճաժամկետ ծրագրերում այս ընտանիքներին բնակարանով ապահովելու հարցը արտացոլված չէ:

Այս ընտանիքների անօթևան դառնալու պատճառները տարբեր են, երկրաշարժի հետևանքով անօթևան դարձածներ, երկրաշարժից ի վեր բնական աճ ունեցած ընտանիքներ, որոնց բնակարանային փոխհատուցումը ՀՀ կառավարության 1999 թվականի թիվ 432 որոշման պատճառով անբավարար է եղել ընտանիքի բոլոր անդամներին բնակարանով ապահովելու համար, բնակարաններ ստացած և տարբեր սոցիալական պատճառներով բնակարանը օտարած և տնակներում ապաստանած ընտանիքներ, զանազան պատճառներով հաշվառումից դուրս մնացած ընտանիքներ:

Գյումրեցի անօթևան ընտանիքների հարցը լրջորեն սերտաճած է եղել քաղաքական և համապետական մի շարք խնդիրների հետ, այդ թվում՝ պետական կոռուպցիայի, պետական իշխանության վարած տարածքային խտրական քաղաքականության, անարդյունավետ ծախսումների, աղքատության և այլ խնդիրների հետ:

Ապրիլյան հեղափոխությունից հետո երկրում ստեղծված քաղաքական նոր իրավիճակը թույլ է տալիս ենթադրել, որ հանրային միջոցների ավելի արդյունավետ կառավարում է իրականացվելու, ավելի մեծ ուշադրություն է դարձվելու կարիքավոր, անապահով և չքավոր խավերի խնդիրների լուծմանը, հնարավորություն է ստեղծվելու պետական հատկացումների շնորհիվ արժանապատիվ կերպով լուծել ժամանակավոր կացարաններից Գյումրին ազատելու խնդիրը:

**ՏԵՂԵԿԱՆՔ**

«**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՇԻՐԱԿԻ ՄԱՐԶԻ ԳՅՈՒՄՐԻ ՀԱՄԱՅՆՔԻ ԱՎԱԳԱՆՈՒ ԿՈՂՄԻՑ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆՆ ՈՒՂՂՎԱԾ ՈՒՂԵՐՁԻ ԸՆԴՈՒՆՄԱՆ ՄԱՍԻՆ**» **ՈՐՈՇՄԱՆ ԸՆԴՈՒՆՄԱՆ ԿԱՊԱԿՑՈՒԹՅԱՄԲ ԳՅՈՒՄՐԻ ՀԱՄԱՅՆՔԻ 2018 ԹՎԱԿԱՆԻ ԲՅՈՒՋԵՈՒՄ ԾԱԽՍԵՐԻ ԵՎ ԵԿԱՄՈՒՏՆԵՐԻ ՓՈՓՈԽՈՒԹՅԱՆ ՄԱՍԻՆ**

«Հայաստանի Հանրապետության Շիրակի մարզի Գյումրի համայնքի ավագանու կողմից Հայաստանի Հանրապետության կառավարությանն ուղղված ուղերձի ընդունման մասին» որոշման ընդունմամբ Գյումրի համայնքի 2018 թվականի բյուջեում էական փոփոխություններ՝ ավելացումներ կամ նվազեցումներ, չեն նախատեսվում: